ผุด‘อาเซียนซีจี’เพิ่มมั่นใจลงทุน
อาเซียนเตรียมจัดทำ &#8220;อาเซียนซีจี&#8221; รองรับเชื่อมโยงการซื้อ-ขาย สร้างความมั่นใจให้ผู้ลงทุน
18 ก.ย. 2555

อาเซียนเตรียมจัดทำ “อาเซียนซีจี” รองรับเชื่อมโยงการซื้อ-ขาย สร้างความมั่นใจให้ผู้ลงทุน
น.ส.เพ็ญศรี สุธีรศานต์ ผู้อำนวยการสมาคม บริษัท จดทะเบียนไทย เปิดเผยว่า ในกลุ่มประเทศอาเซียนมีการหารือเพื่อเตรียมจัดทำอาเซียนซีจี ภายหลังตลาดหุ้นในอาเซียนมีการเชื่อมโยงการซื้อขายผ่านอาเซียนลิงก์เกจ เพื่อสร้างความมั่นใจให้กับผู้ลงทุนที่ลงทุนผ่านอาเซียนลิงก์เกจว่า จะมีธรรมาภิบาลภายใต้มาตรฐานเดียวกัน 
ทั้งนี้ ตามแผนงานกำหนดว่าในเบื้องต้นจะให้ความรู้กับสมาชิกในกลุ่มประเทศอาเซียนและให้มีการเตรียมตัวในปี 2556 และเริ่มปฏิบัติใช้ให้เป็นมาตรฐานเดียวกันในปี 2557 เช่น ความเหมาะสมของจำนวนกรรมการของบริษัทจดทะเบียนควรมีกี่คน ซึ่งทั่วโลกกำหนดไว้ไม่เกิน 12 คน เป็นต้น โดยแนวทางเหล่านี้คงจะมีการหารือกันในกลุ่มประเทศสมาชิกอาเซียนถึงแนวปฏิบัติ
ที่ผ่านมาได้มีการหารือในระดับหนึ่งแล้ว ในส่วนของประเทศไทยนั้นทางสมาคมส่งเสริมสถาบันกรรมการบริษัท ไทย (ไอโอดี) จะรับหน้าที่ในการเป็นตัวแทนไปหารือกับสมาชิกในกลุ่มประเทศอาเซียนและนำมาทำความเข้าใจให้กับบริษัทจดทะเบียน (บจ.) ในลำดับต่อไป 
“สมาคม บจ.ได้ทำความเข้าใจร่วมกับ บจ.ไปบ้างแล้ว ว่าจะต้องทำอะไรเพิ่มเติม ขณะเดียวกันก็มีการหารือร่วมกับทางไอโอดีว่า แนวทางของอาเซียนซีจีนั้นเป็นไปได้ในทางปฏิบัติมากน้อยเพียงใด” 
อย่างไรก็ตาม ยอมรับว่าเกณฑ์ของ บจ.ไทยหลายข้อที่ปฏิบัติกันมานั้นมีความเข้มข้นอยู่แล้ว